72-jarige op plaas vermoorArgieffoto ŉ 72-jarige vrou se liggaam is Dinsdagoggend in ŉ huis op ŉ plaas naby Chrissiesmeer in Mpumalanga gevind nadat sy vermoedelik Maandagaand vermoor is. “Die vrou se liggaam is in die badkamer gevind waar sy vasgebind was,” het sers. Gerald Sedibe, woordvoerder van die polisie, gesê. Sedibe kon nie onmiddellik bevestig wie op die vrou se liggaam afgekom het en of sy alleen op die plaas gewoon het nie. “In dié stadium vermoed ons dat die oorledene verwurg is, maar ŉ nadoodse ondersoek sal gedoen word om die oorsaak van haar dood te bevestig.” Sedibe het gesê die vrou se bakkie was vermis, maar is later verlate naby Tjakastad opgespoor. Hy het gesê dit is nie in die stadium duidelik wat nog uit die huis gesteel is nie. Niemand is nog in verband met die moord in hegtenis geneem nie. Sedibe het ŉ beroep op die publiek gedoen om enige inligting oor die voorval by hul naaste polisiestasie aan te meld. Die oorledene se naam kan eers bekendgemaak word wanneer al haar naasbestaandes van haar dood ingelig is.